**Ministru kabineta noteikumu projekta “Grozījumi Ministru kabineta 2001. gada 3. aprīļa noteikumos Nr. 152 “Darbnespējas lapu izsniegšanas un anulēšanas kārtība”” sākotnējās ietekmes**

**novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Noteikumu projekts izstrādāts, lai arī pēc 2021. gada 30. jūnija nodrošinātu:1) darbnespējas lapu attālinātu izsniegšanu par pirmajām trim slimības dienām gadījumos, kad personai konstatēta augšējo elpceļu saslimšana;2)  darbnespējas lapu izsniegšanu Covid-19 inficēto cilvēku kontaktpersonām, pamatojoties uz noteikumos par epidemioloģiskās drošības pasākumiem Covid-19 infekcijas izplatības ierobežošanai paredzētajos gadījumos.Noteikumu projekts stāsies spēkā ar 2021.gada 1.jūliju. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Veselības ministrijas iniciatīvaLikuma "Par maternitātes un slimības apdrošināšanu" 9. un 12. pantu, likuma "Par obligāto sociālo apdrošināšanu pret nelaimes gadījumiem darbā un arodslimībām" 19. panta pirmo daļu un Ārstniecības likuma 53. pantu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Ministru kabineta 2001. gada 3. aprīļa noteikumi Nr.152 “Darbnespējas lapu izsniegšanas un anulēšanas kārtība” (turpmāk – noteikumi) nosaka kārtību, kādā tiek apliecināta personas pārejoša darbnespēja.Noteikumi paredz darbnespējas lapas attālinātu izsniegšanu, ja konstatēta bīstama infekcijas slimība. Arī Covid-19 infekcija ir atzīta par bīstamu infekcijas slimību, līdz ar to tās gadījumā darbnespējas lapu drīkst izsniegt bez personas personīgas apskates, ja Covid-19 infekciju apstiprina pozitīvs testa rezultāts. Tomēr jāņem vērā, ka arī līdz testa rezultātu saņemšanai, personu nepieciešams izolēt iespējami agrīni. Tāpat arī cilvēkiem ar augšējo elpceļu saslimšanas simptomiem nepieciešams ievērot papildus drošības pasākumus un ierobežot kontaktēšanos līdz diagnozes apstiprināšanai. Regulējums noteikumos par attālinātu darbnespējas lapu izsniegšanu par pirmajām trim slimības dienām gadījumos, kad bērnam konstatēta augšējo elpceļu saslimšana ir spēkā līdz 2021.gada 30.jūnijam. Kārtība, kad pieaugušajam var attālināti izsniegt darbnespējas lapu par pirmajām slimības dienām, ja ir augšējo elpceļu infekcijas pazīmes, ir noteikta likumā “Par maternitātes un slimības apdrošināšanu”. Minētais regulējums ir spēkā līdz 2021.gada 30.jūnijam.Ņemot vērā, ka epidemioloģiskā situācija joprojām ir nestabila, nepieciešams regulējumu par attālinātu darbnespējas lapas izsniegšanu bērniem un pieaugušajiem ar augšējo elpceļu infekcijas pazīmēm pagarināt līdz gada beigām. Papildus jāņem vērā arī jaunu Covid-19 infekcijas paveidu izplatību, kas rada papildus riskus straujai infekcijas izplatībai.Esošais regulējums noteikumos līdz 2021.gada 30.jūnijam paredz arī attālinātu darbnespējas lapas izsniegšanu Covid-19 inficēto cilvēku kontaktpersonām, pamatojoties uz Slimību profilakses kontroles centra epidemiologa sniegto informāciju. Arī minētais regulējums ir pagarināms, jo tas ir būtiski Covid-19 infekcijas izplatības ierobežošanai.Ņemot vērā minēto, noteikumu projekts paredz:* Pagarināt esošo regulējuma par attālinātu darbnespējas lapas izrakstīšanu par pirmajām trim slimības dienām gadījumos, kad personai konstatēta augšējo elpceļu saslimšana. Šādu regulējumu piemērot gan pieaugušajiem, gan bērniem;
* Pagarināt esošo regulējumu par darbnespējas lapas attālinātu izsniegšanu Covid-19 inficēto cilvēku kontaktpersonām.

No 2021.gada 1.jūlija darbnespējas lapa Covid-19 inficētajiem un kontaktpersonām tiks izsniegta noteikumos noteiktajā kārtībā (pieaugušo darbnespējas gadījumā par pirmajām 10 dienām A lapa, slima bērna kopšanas gadījumā B lapa no pirmās dienas), ņemot vērā, ka likumā “Par maternitātes un slimības apdrošināšanu” noteiktais pagaidu regulējums ir spēkā līdz 2021.gada 30.jūnijam.Ņemot vērā, ka slimības pabalstu piešķir, pamatojoties uz izsniegto darbnespējas lapu, un likuma “Par maternitātes un slimības apdrošināšanu” Pārejas noteikumu 41.punkta un 46.punkta terminētās normas zaudē spēku 2021.gada 30.jūnijā, noteikumu projektā minētās darbnespējas lapas apmaksājamas likumā “Par maternitātes un slimības apdrošināšanu” noteiktajā vispārējā kārtība un apmērā. |
| 3. | Projekta izstrādē iesaistītās institūcijas un publiskas personas kapitālsabiedrības | Nav |
| 4. | Cita informācija | Lūgums pagarināt esošo kārtību par attālinātu darbnespējas lapas izrakstīšanu kontaktpersonām un cilvēkiem ar augšējo elpceļu infekcijas pazīmēm saņemts no abām ģimenes ārstu asociācijām 2021.gada 16.jūnija darba sanāksmē, kad tika pārrunāti aktuālie ģimenes ārstu jautājumi. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ģimenes ārsti un ārsta palīgi, kas izsniedz darbnespējas lapas.Personas ar augšējo elpceļu saslimšanām.Personas, kas atzītas par Covid-19 slimnieku kontaktpersonām, viņu tuvinieki un darba devēji, kā arī izglītības iestādes.Infekcijas izplatības ierobežošana ir visas sabiedrības interesēs. |
| 2. | Tiesiskā regulējuma ietekme uz tautsaimniecību un administratīvo slogu | Nodrošinot kontaktpersonu izolāciju karantīnas laikā, tiek samazināta infekcijas izplatības iespēja, tādējādi radot pozitīvu ietekmi uz tautsaimniecību. |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts izstrādāts, pamatojoties uz ģimenes ārstu sniegtajiem priekšlikumiem un esošās epidemioloģiskās situācijas izvērtējumu. |
| 2. | Sabiedrības līdzdalība projekta izstrādē | Noteikumu projekts tiek virzīts steidzamības kārtā. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nav |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, esošu institūciju likvidāciju vai reorganizāciju. |
| 3. | Cita informācija | Nav |

Veselības ministrs D.Pavļuts

I.Balcere 67876189

Indira.Balcere@vm.gov.lv